Du er taget af programmet til Copenhagen Pride. Den besked fik O/RIOH med det borgerlige navn Rikke Østergaard af sin booker, 14 dage inden paraden. Hun fik også at vide, at aflysningen af hendes koncert skyldtes en kritisk story – et midlertidigt opslag – som hun havde postet på sin Instagram-profil 24 timer forinden.

Siden er hun også blevet meddelt, at Copenhagen Pride ikke har i sinde at betale hende for koncerten.

I sin story på Instagram kritiserer Rikke Østergaard Copenhagen Prides booking af Infernal som hovednavn, fordi hun mener, at valget af popduoen er i strid med pridens formål. Hun mener i stedet, at Copenhagen Pride bør prioritere kunstnere fra LGBT+-miljøet som hovednavne.

»Jeg føler, at jeg er blevet bedt om at holde min kæft. Jeg synes, min kritik er berettiget. Det med bare at blive fjernet fra plakaten, synes jeg på ingen måde er retfærdigt – det er jo i bund og grund censur,« siger Rikke Østergaard, der i sin egen musik lægger vægt på, at hun er en lesbisk, queer kunstner.

Uprofessionelt

I sin story skriver Rikke Østergaard, at Copenhagen Pride ikke skal være »stolte eller begejstrede« over bookingen af Infernal som hovednavn. Hun skriver, at priden burde »get your shit together« og have dem som hovednavne, som de burde støtte. I næste opslag skriver hun, at hun er klar over, at Pride er ’bull shit’, og at Copenhagen Pride skulle »gøre deres fucking arbejde«.

Dokumentation: Sådan så musikeren O/Rioh’s opslag på Instagram ud, da hun kritiserede valget af Infernal som hovednavn til Copenhagen Pride. Efter kritikken blev hun taget af programmet til festivalen.

Det opslag fik bestyrelsen i Copenhagen Pride til prompte at aflyse koncerten med O/RIOH.

»For det første synes vi, det er enormt dårlig stil at gå efter et andet band, der skal optræde. For det andet så havde vi det også underligt med at få at vide, at en kunstner, vi skal have på scenen, betegner hele Copenhagen Pride som bull shit,« siger Thomas Rasmussen, der er kommunikationschef for Copenhagen Pride.

Han mener, at Rikke Østergaards kritik er uprofessionel, uretfærdig og faktuelt forkert, fordi det er LGBT-personer, der står for de fleste af Copenhagens Prides koncerter. Men hun står fast.

»Jeg bliver irriteret over bookingen af Infernal, fordi jeg havde andre forventninger til, hvem priden giver tid på deres scener. Priden er i sin oprindelse en demonstration for synligheden af LGBT+-personer, ikke en festival« siger Rikke Østergaard.

Ud over Infernal er det Tina Dickow og Birthe Kjær, som er hovednavne i Copenhagen Pride-ugen, der begynder tirsdag. Efter at Rikke Østergaard havde fået besked fra sin booker om, at hun er taget af programmet, slettede hun omgående sin Instagram-story i håbet om, at Copenhagen Pride ville omgøre deres beslutning.

Hun lagde efterfølgende en ny Instagram-story op, i hvilken hun uddybede sin kritik.

Efter at Copenhagen Pride havde afholdt et bestyrelsesmøde med O/RIOH på dagsordenen, fik hendes booker en mail om, at hendes koncert endeligt er aflyst, at Copenhagen Pride »ser sig frisat fra betaling«, og at al fremtidig kontakt skal foregå gennem pridens advokat. Det fremgår ellers af Rikke Østergaards kontrakt med Copenhagen Pride, at hun skal have fuld betaling, hvis koncerten aflyses senere end 30 dage før den planlagte optræden.

Eksplicit sprog

I mailen står der som begrundelse for aflysningen at Rikke Østergaard har udtalt sig på Instagram med »dels forkerte faktuelle data« og dels »i vendinger som vi mener, ikke er forenelige med en kunstner, der skal stå på vores scene«.

Derfor, skriver de, har de ikke tillid til Rikke Østergaards ageren på scenen.

»Det handler om at tale ordentligt til hinanden. Vi løber ikke rundt og kalder hinanden og hinandens arbejde for bull shit,« siger Thomas Rasmussen, kommunikationschef for Copenhagen Pride.

Men at det skulle være hendes sprogbrug, der har fået hendes koncert aflyst, forstår Rikke Østergaard ikke. Hun forklarer, at eksplicitte og kritiske tekster også er en stor del af hendes musik, og hvem hun er som kunstner.

»Jeg kunne måske godt forstå, at jeg var blevet aflyst, hvis jeg nu havde sagt noget racistisk eller homofobisk eller på en anden måde talt imod det, priden står for. Men jeg taler jo netop ind i noget, priden burde stå for,« siger Rikke Østergaard.

»Jeg kan ikke forstå, hvorfor reaktionen ikke har været at tage fat i mig og gå ind i en debat eller dialog med mig i stedet for bare at aflyse.«